Iohannis anunță un posibil referendum despre prezența condamnaților penal la conducerea României: ”Poate e nevoie să discutăm ce fel de persoane pot fi chemate la conducerea statului”

Președintele Klaus Iohannis a declarat marți că vrea o dezbatere publică privind arhitectura statului după decizia CCR, adăugând că ”poate e nevoie să discutăm ce fel de persoane pot fi chemate la conducerea statului. Poate revenim la discuția din toamna lui 2016”.

Iohannis a făcut referire la situația din alegerile parlamentare, când a declarat în repetate rânduri că nu îl va numi premier pe Liviu Dragnea din cauza condamnării penale din dosarul Referendumul.

Iohannis nu l-a nominalizat direct pe Liviu Dragnea când a dat acest răspuns, dar ulterior a vorbit în termeni duri despre șeful PSD: ”Cum se trezește un politician, care este și infractor, să se ducă la TV și să amenințe magistrații după ce a convocat un miting mediocru antijustiție?”

”Poate este nevoie de o clarificare în Constituție, poate trebuie să gândim dacă lucrurile, arhitectura statului este bine gândită sau dacă trebuie introduse noi mecanisme care ne garantează că nu ne îndepărtăm de la valorile democratice, poate este nevoie să discutăm ce fel de persoane pot fi chemate la conducerea statului, poate revenim la discuția pe care am pornit-o în toamna lui 2016 și de atunci lucrurile au fost interpretate în fel și chip”, a declarat președintele Klaus Iohannis.

Foto: Presidency.ro